
R A P O R T

asupra propunerii legislative privind modificarea şi completarea Legii nr.62/2011 privind dialogul social
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 210/2018 din 16 aprilie 2018, cu dezbaterea pe fond, în procedură obişnuită, a propunerii legislative privind modificarea şi completarea Legii nr.62/2011 privind dialogul social.
Propunerea legislativă are ca obiect de reglementare modificarea şi completarea Legii dialogului social nr.62/2011, republicată, cu modificările şi completările ulterioare, propunându-se, în principal:

- includerea primarilor municipiilor reşedinţă de judeţ în comisiile de dialog social organizate la nivel teritorial;
- instituirea obligaţiei ca şedinţele comisiilor de dialog social să fie conduse de către prefect şi de către preşedintele consiliului judeţean, respectiv, pentru municipiul Bucureşti, de către primarul general, iar secretariatul acestora să se asigure de către Instituţia Prefectului şi de către Consiliul Judeţean, în funcţie de copreşedintele care conduce şedinţa. 
Propunerea legislativă a fost respinsă de Senat în şedinţa din 10 aprilie 2018.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.996/20.11.2017)

· avizul negativ al Comisiei pentru egalitatea de şanse pentru femei şi bărbaţi (nr.4c-17/257/09.05.2018)

· punctul de vedere, negativ, al Guvernului (nr.76/22.01.2018).

La dezbaterile care au avut loc în şedinţa comisiei din 19 iunie 2018  au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

- d-l Vlad Chiotan – Secretar de Stat, Ministerul Muncii şi Justiţiei Sociale
- d-na Claudia Butuza – şef serviciu, Ministerul Muncii şi Justiţiei Sociale. 

La lucrările comisiei şi-au înregistrat prezenţa 19 deputaţi, din totalul de 22 de membri ai comisiei.

Raportul comisiei a fost adoptat cu unanimitate de voturi.

Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- sintagma „în mod obligatoriu”, ce se propune a fi introdusă la art.123 alin.(1) lit.b) din lege, nu este necesară, întrucât norma în vigoare are caracter imperativ, stabilind, fără echivoc, faptul că preşedinţia comisiilor de dialog social se asigură la nivel teritorial, în baza principiului copreşedinţiei, de către prefect şi preşedintele consiliului judeţean, respectiv, pentru municipiul Bucureşti, de către primarul general;

- nu se justifică introducerea lit.d) la art.123 alin.(1), întrucât persoanele cu funcţii de conducere pot delega sarcini, pe o perioadă determinată, personalului cu funcţii de conducere şi de execuţie subordonat. Astfel, există cadru legal care acoperă situaţia în care, în lipsa prefectului sau a preşedintelui consiliului judeţean, conducerea şedinţelor comisiilor de dialog social poate fi asigurată de către subprefect sau de către vicepreşedintele consiliului judeţean desemnat de către preşedinte.

PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Lidia Vlădescu

